Pakuotės lapelis: informacija vartotojui

TONINGUP tabletės
Gudobelių lapai ir žiedai, gudobelių vaisiai, sukatžolių žolė, barkūnų žolė 

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas  arba vaistininkas.
· Neišmeskite šio lapelio, nes vėl gali prireikti jį perskaityti. 
· Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
· Jeigu per 14 dienų Jūsų savijauta nepagerėjo arba net pablogėjo, kreipkitės į gydytoją.


Apie ką rašoma šiame lapelyje?

1.	Kas yra TONINGUP ir kam jis vartojamas 
2.	Kas žinotina prieš vartojant TONINGUP  
3.	Kaip vartoti TONINGUP  
4.	Galimas šalutinis poveikis 
5.	Kaip laikyti TONINGUP  
6.	Pakuotės turinys ir kita informacija


1.	Kas yra TONINGUP ir kam jis vartojamas

Tradicinis augalinis vaistas, kurio indikacijos pagrįstos tik ilgalaikiu vartojimu, vartojamas širdies ir kraujagyslių funkcijų gerinimui, ypač esant nervinei įtampai. 


2.	Kas žinotina prieš vartojant TONINGUP  

TONINGUP vartoti draudžiama:
-	jeigu yra alergija veikliosioms medžiagoms arba bet kuriai pagalbinei šio vaisto medžiagai (jos išvardytos 6 skyriuje;
-	jeigu vartojate kraujo krešėjimą mažinančius vaistus;
-	jeigu sergate kepenų liga.

Įspėjimai ir atsargumo priemonės 
Pasitarkite su gydytoju arba vaistininku, prieš pradėdami vartoti TONINGUP.
Ar vaisto galima vartoti pacientams, kuriems yra tachikardija (širdies susitraukimų dažnio padidėjimas), sprendžia gydytojas. Jeigu sergate širdies ir/ar inkstų nepakankamumu, prieš vartojimą reikia pasikonsultuoti su gydytoju. 
Jei skausmas širdies srityje išplinta link pečių, skausmas viršutinėje pilvo srityje ar aplink kaklą, atsiranda patinimas (ypač apatinių galūnių) arba kvėpavimo sunkumas, reikia nedelsiant kreiptis į gydytoją.

Vaikams ir paaugliams
Nerekomenduojama vaisto vartoti jaunesniems nei 18 metų vaikams.

Kiti vaistai ir TONINGUP
TONINGUP gali sąveikauti su antikoaguliantais (kraujo krešėjimą mažinančiais vaistais).
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

TONINGUP vartojimas su maistu ir gėrimais
Tabletes vartoti prieš valgį, gausiai užgeriant vandeniu.

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš vartodama šį vaistą pasitarkite su gydytoju arba vaistininku. 
Duomenų apie vaisto poveikį vaisingumui nėra.

Vairavimas ir mechanizmų valdymas
TONINGUP tabletės gebėjimo vairuoti ir valdyti mechanizmus neveikia.


3.	Kaip vartoti TONINGUP

Visada vartokite šį vaistą tiksliai, kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką. 

Rekomenduojama dozė suaugusiesiems yra 2 tabletės du arba tris kartus per parą prieš valgį, gausiai užgeriant vandeniu. 
Negalima viršyti paros dozės - 6 tablečių.
Jei vartojant vaistą simptomai išlieka ilgiau nei 14 dienų, dėl tolesnio vartojimo būtina konsultuotis su gydytoju arba kitu kvalifikuotu sveikatos priežiūros specialistu.

Vartojimas vaikams ir paaugliams
Nerekomenduojama vaisto vartoti jaunesniems nei 18 metų vaikams.

Ką daryti pavartojus per didelę TONINGUP dozę
Per didelė dozė gali sukelti pykinimą, vėmimą ir galvos skausmus.

Pamiršus pavartoti TONINGUP
Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Gali pasireikšti virškinimo trakto sutrikimai ir alerginės reakcijos.

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.

5.	Kaip laikyti TONINGUP

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 25 C temperatūroje. 
Talpyklę laikyti sandarią.

Ant etiketės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

[bookmark: _Hlk172715825]Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

TONINGUP sudėtis 
· Veikliosios medžiagos yra gudobelių lapai ir žiedai, gudobelių vaisiai, sukatžolių žolė, barkūnų žolė.
	Kiekvienoje tabletėje yra 150 mg Crataegus monogyna Jacq. (Lindm.), C. laevigata (Poiret) D.C. (syn.: C. oxyacanthoides Thuill.; C. oxyacantha auct.), folium cum flore (gudobelių lapų ir žiedų), 30 mg Crataegus monogyna Jacq. (Lindm.) ar C. laevigata (Poir.) DC. (C. oxyacantha L.), fructus (gudobelių vaisių), 100 mg Leonurus cardiaca L., herba (sukatžolių žolės) ir 40 mg Melilotus officinalis (L.) Lam., herba (barkūnų žolės).
· Pagalbinės medžiagos yra bevandenis koloidinis silicio dioksidas, bulvių krakmolas. 

TONINGUP išvaizda ir kiekis pakuotėje
TONINGUP tabletės yra apvalios, abipus išgaubtos, žalsvai rudos spalvos.
Vaistas tiekiamas polipropileninėje talpyklėje po 20, 60 arba 90 tablečių.
Gali būti tiekiamos ne visų dydžių pakuotės.


Registruotojas ir gamintojas

Registruotojas
Labofarm sp. z o.o.
ul. Lubichowska 176B
83-200 Starogard Gdański
Lenkija
Tel. +48 58 561-20-08
El. paštas poczta@labofarm.com.pl

Jeigu apie šį vaistą norite sužinoti daugiau, kreipkitės į vietinį registruotojo atstovą:

UAB „Limedika“
Erdvės g. 2, Ramučiai
LT - 52114, Kauno r.
Tel. +370 37 321199

Šis pakuotės lapelis paskutinį kartą peržiūrėtas 2025-04-18.

[bookmark: _Hlk172715952]Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

